KIRJALLINEN KYSYMYS E-1668/99 esittäjä(t): Roberta Angelilli (UEN) komissiolle. Euroopan nuorten taiteilijoiden tukeminen.



Virallinen lehti nro 170 E , 20/06/2000 s. 0069 - 0070



KIRJALLINEN KYSYMYS E-1668/99 esittäjä(t): Roberta Angelilli (UEN) komissiolle (22. syyskuuta 1999) Aihe: Euroopan nuorten taiteilijoiden tukeminen Jäsenvaltioiden taiteellisen toiminnan tukemiseen tarkoitettuja varoja on suureksi osaksi saatavilla vain sellaisen toiminnan ja sellaisten organisaatioiden kautta, jotka ovat verkostoituneet useampiin jäsenvaltioihin. Sen sijaan suuren osan taiteellisesta tuotannosta, joka on valtava kulttuuriperintö ja kehityksenala Euroopalle, toteuttavat yksittäiset taiteilijat, joiden toiminta on kiistämättömän tärkeää sekä kulttuurin että yhteiskunnan kannalta. On myös muistettava, että taiteen eri alojen yksittäiset toimijat muodostavat työllistävän tekijän, jota ei voi aliarvioida. Taiteilijoiden toiminta länsimaisen ja eurooppalaisen ajattelun ilmaisijana on Euroopan unionin kansalaisten yhteistä omaisuutta. Voisiko komissio edellä olevan perusteella kertoa, 1. onko olemassa ohjelmia, jotka on tarkoitettu erityisen ansioituneina pidettyjen yksittäisten taiteilijoiden tukemiseen? 2. ollaanko tällä hetkellä suunnittelemassa toimenpiteitä tämän tavoitteen saavuttamiseksi? 3. onko olemassa erityisiä tutkimuksia taiteesta EU:ssa ja sen työllisyysvaikutuksista? 4. mikä on sen yleisnäkemys asiasta? Viviane Redingin komission puolesta antama vastaus (5. marraskuuta 1999) EY:n perustamissopimuksessa on annettu yhteisölle kulttuurialaa koskevaa toimivaltaa. Perustamissopimuksen 151 artiklan (entinen 128 artikla) mukaan yhteisö pyrkii toiminnallaan rohkaisemaan jäsenvaltioiden välistä yhteistyötä, myötävaikuttaa siihen, että jäsenvaltioiden kulttuurit kehittyvät kukoistaviksi pitäen arvossa niiden kansallista ja kulttuurillista monimuotoisuutta ja suosii kulttuuria koskevaa yhteistyötä jäsenvaltioiden välillä sekä kolmansien maiden että toimivaltaisten kansainvälisten järjestöjen kanssa. Yhteisön tähänastista toimintaa kulttuurin hyväksi kuvastaa kolmen ohjelman (Kaleidoskooppi, Ariane ja Raphael) hyväksyminen. Uusi puiteohjelma (Kulttuuri 2000) on edennyt eri toimielinten väliseen hyväksymismenettelyyn. 1. Kulttuuria koskevat 151 artiklaan (entinen 128 artikla) perustuvat ohjelmat ovat joka suhteessa perustamissopimuksen ja toissijaisuusperiaatteen mukaisia, joten niiden päätavoite on kannustaa jäsenvaltioita keskinäiseen yhteistyöhön kulttuurin alalla. Tästä syystä komission käytännön toimien tarkoitus ei ole yksittäisten taiteilijoiden työskentelyn tukeminen. Sen sijaan komissio tukee hankkeita, joista voidaan osoittaa saatavan todellista eurooppalaista lisäarvoa ja joissa on kyse usean ainakin kolmesta jäsenvaltiosta peräisin olevan tahon (toimielimet, organisaatiot, henkilöryhmät) yhteistyöstä. Yhteisö tukee yksittäisiä taiteilijoita vain eräillä eurooppalaisilla palkinnoilla (esim. kirjallisuuden ja kääntämisen alan Aristeion-palkinto ja Mies van der Rohe -palkinto saavutuksista eurooppalaisen arkkitehtuurin alalla). 2. Myös Kulttuuri 2000 -ohjelma, joka on parhaillaan eri toimielinten välisessä hyväksymismenettelyssä, perustuu EY:n perustamissopimuksen 151 artiklaan, joten ohjelman päätavoitteiden on pysyttävä samoina. 3. Komissio hyväksyi 14.5.1998 valmisteluasiakirjan kulttuurista, kulttuurielinkeinosta ja työllisyydestä(1). 4. Komissio on äskettäin ilmaissut näkemyksensä yhteisön toiminnan tulevaisuudesta kulttuurin alalla tiedonannossaan Euroopan parlamentille(2). Asiakirjassa käsitellään neuvoston yhteistä kantaa yhtenäisen rahoitus- ja ohjelmointivälineen käyttöönottoon kulttuuriyhteistyölle, joka liittyy Kulttuuri 2000 -ohjelmaan, ensimmäiseen yhteisön tämän alan puiteohjelmaan. (1) SEC(98) 837. (2) SEC(1999) 1227 lopullinen.